《放言》
清代·钱聚瀛

白云出没山之巅，中有仙客如枯禅。眸子炯炯衣蹁跹，粲然启齿呼我前。

我憎凡俗再稽首，仙人隔云更招手。呼尔来，勿尔咎，海边明月难常圆，仙子岂无尘中缘。

今来适尔谪数满，携尔且住沧海边。充肠鱼肉应厌饫，药苗芝草常新鲜。

人间浊酒那可饮，何如山中一勺飞来泉？荆山之鼎，紫金之丹，授尔宝诀能延年。

丹成服食皆神仙，翻然驾鹤冲高天。不知天阙近，但觉天风寒。

两行天乐遥相引，调笙握管乘青鸾。下窥尘世在何所，黄云白雾交漫漫。

下臣有一语，愿得上帝然。不作朱门之贵客，愿作蓬莱之云烟。

作者简介：钱聚瀛，字斐仲，号餐霞女史，秀水人。布政使宝甫女，诸生戚士元室。